**Reece Frederick James Burke** (s. 2. syyskuuta 1996 Newham) on englantilainen jalkapalloilija. Hän edustaa Englannin Valioliigassa pelaavaa Luton Townia. Pelipaikaltaan hän on keskuspuolustaja.

Seurajoukkueura
---------------

### West Ham United

Burke on West Ham Unitedin kasvatti. Hän liittyi seuran junioriakatemiaan vuonna 2003.

Ensiesiintymisensä West Hamin edustusjoukkueessa Burke teki 5. tammikuuta 2014 FA Cupin kolmannen kierroksen ottelussa Nottingham Forestia vastaan, jossa hän tuli vaihdosta kentälle Alou Diarran tilalle ottelun 55. minuutilla. Valioliigassa Burke debytoi 25. huhtikuuta 2015 ottelussa Queens Park Rangersia vastaan, jossa hän pelasi täydet minuutit. Burke pelasi Valioliigassa kaudella 2014–2015 yhteensä viisi ottelua, joista neljä avauskokoonpanossa. Hänet nimettiin toukokuussa 2015 West Hamin vuoden nuoreksi pelaajaksi.

Elokuussa 2015 Burke siirtyi lainasopimuksella ykkösliigaseura Bradford Cityyn. Hän teki ammattilaisuransa ensimmäisen maalin 5. syyskuuta 2015 ykkösliigan ottelussa Oldham Athleticia vastaan. Burke pelasi Bradford Cityssä 34 ykkösliigaottelua ja kaksi FA Cupin ottelua ja hänet palkittiin huhtikuussa 2016 Bradfordin vuoden pelaajana.

Burke siirtyi elokuun lopussa 2016 Englannin mestaruussarjan Wigan Athleticiin vuoden pituisella lainasopimuksella. Burke pelasi Wiganissa kaudella 2016–2017 kymmenen ottelua ja teki niissä yhden maalin.

Burke pelasi syyskauden 2017 lainalla Bolton Wanderersissa ja palasi seuraan loppukauden kattaneella lainasopimuksella tammikuun lopussa 2018. Hän pelasi seurassa 25 sarjaottelua, joissa hän teki yhden maalin, sekä yhden Englannin liigacupin ottelun. Tammikuussa 2018 Burke pelasi West Hamissa kolme FA Cupin ottelua, joista 16. tammikuuta 2018 pelatussa kolmannen kierroksen toisessa osaottelussa Shrewsbury Townia vastaan hän teki ottelun voittomaalin jatkoajan 22. minuutilla.

### Hull City

Heinäkuussa 2018 Burke siirtyi West Ham Unitedista Hull Cityyn kolmivuotisella sopimuksella. Hänen siirtosummakseen uutisoitiin 1,5 miljoonaa puntaa.

Kaudella 2020–2021 Burke pelasi Hull Cityssä 34 sarjaottelua, kun seura voitti Ykkösliigan mestaruuden ja nousi takaisin Mestaruussarjaan kaudeksi 2021–2022. Yhteensä hän pelasi Hullissa kaikki kilpailut mukaan lukien 110 ottelua, joissa hän teki viisi maalia.

### Luton Town

Burken sopimus Hull Cityssä loppui kauteen 2020–2021 ja kesällä 2021 hän siirtyi ilmaissiirrolla Luton Towniin.

Burke pelasi kaudella 2022–2023 Lutonissa 20 sarjaottelua ja teki niissä kaksi maalia, kun seura nousi ensimmäistä kertaa seurahistoriassaan Valioliigaan nousukarsintojen kautta. 27. toukokuuta 2023 pelatussa nousukarsintojen loppuottelussa Coventry Cityä vastaan Burke pelasi 108 minuuttia. Heinäkuussa 2023 hän allekirjoitti Lutonin kanssa jatkosopimuksen.

Maajoukkueura
-------------

Burke pelasi vuosina 2013–2015 Englannin alle 18-, alle 19- ja alle 20-vuotiaiden maajoukkueissa.

Lähteet
-------

1. 1 2 3 4 5 6 7 8 9 10  Reece Burke Transfermarkt-sivustolla (englanniksi)
2. ↑  Reece Burke - Defender *lutontown.co.uk*. Luton Town Football Club. Viitattu 2.2.2024. (englanniksi)
3. ↑  Steinberg, Jacob: Nottingham Forest v West Ham United – as it happened *The Guardian*.  5.1.2014. Viitattu 2.2.2024. (englanniksi)
4. ↑  Smith, Alan: QPR’s Charlie Austin blows penalty against West Ham as relegation looms *The Guardian*.  25.4.2015. Viitattu 2.2.2024. (englanniksi)
5. ↑  Burke named Young Hammer of the Year *whufc.com*.  7.5.2015. West Ham United Football Club. Viitattu 2.2.2024. (englanniksi)
6. ↑  Reece Burke joins Bradford City on loan *Sky Sports*.  20.8.2015. Viitattu 2.2.2024. (englanniksi)
7. ↑  BURKE NAMED PLAYER OF THE YEAR *bradfordcityafc.com*.  26.4.2016. Bradford City Association Football Club. Viitattu 2.2.2024. (englanniksi)
8. ↑  Reece Burke: West Ham United defender joins Wigan Athletic on loan *BBC Sport*.  30.8.2016. Viitattu 2.2.2024. (englanniksi)
9. ↑  Treadwell, Matthew: West Ham defender Reece Burke back at Bolton *Sky Sports*.  31.1.2018. Viitattu 2.2.2024. (englanniksi)
10. ↑  Buckingham, Philip: Hull City make Reece Burke their third summer signing in a £1.5m deal *The Hull Daily Mail*.  10.7.2018. Viitattu 2.2.2024. (englanniksi)
11. ↑  Luton Town sign former Hull City defender Reece Burke on free transfer *ITV News*.  2.6.2021. Viitattu 2.2.2024. (englanniksi)
12. ↑  'A no-brainer' - Burke signs new Luton deal *BBC Sport*.  3.7.2023. Viitattu 2.2.2024. (englanniksi)